laion/Wikipedia-Exotic huggingface dataset:
אוליבר טוויסט (פירושונים)

האם התכוונתם ל... אוליבר טוויסט – רומן מאת צ'ארלס דיקנס סרטי קולנוע וטלוויזה אוליבר טוויסט (סרט, 1909) – העיבוד הראשון לרומן של דיקנס, סרט אילם בכיכובם של אדית' סטוריי ואליטה פרוקטור אוטיס אוליבר טוויסט (סרט, 1912) – סרט אילם בריטי, עיבוד לרומן בבימויו של תומאס בנטלי אוליבר טוויסט (סרט, 1916) – סרט אילם משנת 1916 בכיכובה של מארי דורו בתפקיד אוליבר וטולי מרשל בתפקיד פייגין אוליבר טוויסט (סרט, 1919) – סרט אילם הונגרי המבוסס על הרומן אוליבר טוויסט (סרט, 1922) – סרט אילם המבוסס על הרומן עם לון צ'ייני בתפקיד פייגין וג'קי קוגן בתפקיד אוליבר אוליבר טוויסט (סרט, 1933) – עיבוד משנת 1933 לרומן של דיקנס, הראשון עם קול אוליבר טוויסט (סרט, 1948) – עיבוד של דייוויד לין משנת 1948 אוליבר טוויסט (סרט, 1974) – סרט אנימציה משנת 1974 שכתב בן סטאר (אנ') אוליבר טוויסט (סרט, 1982) – סרט אנימציה אוסטרלי משנת 1982 אוליבר טוויסט (סרט טלוויזיה) – סרט טלוויזיה עיבוד משנת 1982 בכיכובם של ריצ'רד צ'ארלס בתפקיד אוליבר וג'ורג' סי. סקוט בתפקיד פייגין אוליבר טוויסט (סרט, 1997) – סרט טלוויזיה המבוסס על הרומן של דיקנס אוליבר טוויסט (סרט, 2005) – סרט קולנוע עיבוד של רומן פולנסקי סדרות טלוויזיה אוליבר טוויסט (סדרה, 1985) – מיני-סדרה בריטית בכיכובו של בן רודסקה בתפקיד אוליבר ואריק פורטר בתפקיד פייגין אוליבר טוויסט (מיני-סדרה, 1999) – מיני-סדרה משנת 1999 עם סאם סמית' בתפקיד אוליבר ורוברט לינדזי בתפקיד פייגין אוליבר טוויסט (מיני-סדרה, 2007) עיבוד של ה-BBC משנת 2007 בכיכובו של ויליאם מילר בתפקיד אוליבר וטימותי ספול בתפקיד פייגין עיבודים נוספים אוליבר! (מחזמר) – מחזמר שכתב ליונל בארט המבוסס באופן חופשי על הרומן של דיקנס. אוליבר! (סרט) – סרט הקולנוע שביים קרול ריד, הראשון מסרט הקולנוע המבוססים על אוליבר טוויסט שצולם בצבע אוליבר וחבורתו – סרט אנימציה המבוסס באופן חופשי על הרומן של דיקנס Boy Called Twist – סרט משנת 2004 על ילד רחוב מקייפ טאון. עיבוד חופשי לרומן טוויסט (סרט) – סרט קולנוע קנדי משנת 2003
ארתרוגריפוזיס

ארתרוגריפוזיס (באנגלית: Arthrogryposis; על פי קביעת האקדמיה ללשון: קיבְעוֹן מִפרקים מלידה) היא בעיית שרירים מולדת הגורמת להגבלת תנועה סביב מספר מפרקים דרך קיצור גידים ושרירים. המחלה אינה מתקדמת עם הזמן. במקרים קלים רק מעט מפרקים נפגעים, וטווח התנועה עשוי להיות כמעט נורמלי. במקרה הקלאסי של ארתרוגריפוזיס, כפות ידיים, פרקי כף יד, מרפקים, כתפיים, מפרקי ירך, כפות רגליים וברכיים נפגעים. במקרים הקשים ביותר, כמעט כל מפרק בגוף עשוי להיות מעורב, כולל מפרק הלסת ומפרקי עמוד השדרה. לעיתים קרובות הגבלת התנועה מלווה בחולשה של השריר, אשר מגבילה את התנועה עוד יותר. זו פגיעה נדירה, המתרחשת אחת לכ-3,000 לידות. רוב הילודים הנפגעים שורדים, אך מיעוטם מתים, בדרך כלל עקב מעורבות של שרירים הקשורים בנשימה. ברוב המקרים, ארתרוגריפוזיס אינה בעיה גנטית, ואינה מתרחשת יותר מפעם אחת במשפחה. בכ-30% מהמקרים ניתן לזהות גורם גנטי. הסיכון להישנות של המקרה תלוי בסוג ההפרעה הגנטית. מחקרים הראו כי כל דבר שפוגע בתנועת המפרקים התקינה טרם הלידה עלול להוביל להגבלת תנועה במפרקים. המפרק עצמו עשוי להיות תקין. עם זאת, כאשר מפרק אינו מופעל במשך תקופת מה, רקמת חיבור עודפת נוטה לגדול סביבו, ולקבעו למקומו. העדר תנועה במפרק משמעה גם שגידים החוברים למפרק אינם נמתחים למלוא אורכם. מצד שני, גידים קצרים מקשים על תנועת מפרק תקינה. בעיה דומה עלולה להתפתח לאחר הלידה, במפרקים שקובעו בגבס למשך זמן רב. באופן כללי ניתן לסווג את גורמי הבעיה לחיצוניים ופנימיים. גורמים חיצוניים: מרחב תנועה בלתי מספיק ברחם לתנועה תקינה. למשל, עקב ריבוי עוברים, מיעוט מי שפיר או צורת רחם חריגה. גורמים פנימיים: מסקולוסקלטלי/נוירומסקולרי (שריר-שלד/עצב-שריר): שרירים לא מתפתחים כראוי (אטרופיה). ברוב המקרים, הסיבה אינה מזוהה. חושדים במחלות שרירים (למשל פגיעה מולדת בהתפחות השריר), חום של האישה בעת ההריון, ונגיפים אשר עשויים לפגוע בתאים המעבירים מסר עצבי לשרירים. נוירולוגי - מערכת העצבים המרכזית וחוט השדרה מעוותים. במקרים כאלה, מגוון בעיות נוספות מלווה את הארתרוגריפוזיס, למשל עקמת. רקמת חיבור - גידים, עצמות, מפרקים או ריפוד המפרק עשויים להתפתח באופן חריג. למשל, הגידים עשויים להתחבר למפרק במקום הלא נכון. הטיפול בבעיה כולל בדרך כלל: תיקון אורתופדי של העיוותים. פיזיותרפיה לחיזוק השרירים החלשים. מדיה וקבצים בנושא ארתרוגריפוזיס בוויקישיתוף קִבְעוֹן מִפְרָקִים מִלֵּדָה במילון רפואה (תשנ"ט), באתר האקדמיה ללשון העברית הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
גפנר

האם התכוונתם ל... בנימין גפנר – מו"ל ישראלי גרשון גפנר – איש העלייה השנייה והסוכנות היהודית רן גפנר – אמן חושים ישראלי גפן (פירושונים)
חיל האוויר של סינגפור

חיל האוויר של הרפובליקה של סינגפור (בטמילית: சிங்கப்பூர் ஆகாயப்படை; באנגלית: Republic of Singapore Air Force; בראשי תיבות: RSAF; בסינית: 新加坡空军部队; במלאית: Angkatan Udara Republik Singapura) הוא הזרוע האווירית של הכוחות המזוינים של סינגפור. הוא נוסד בשנת 1968 בשם "Singapore Air Defence Command". בשנת 1975 שונה שמו ל"חיל האוויר של הרפובליקה של סינגפור" או בקיצור "חיל האוויר של סינגפור". לחיל האוויר כ-13,500 חיילים ו-262 מטוסים ומסוקים, בין היתר מתוכם כ-100 מטוסי קרב מסוג F-16C/D ,F-15SG וכ-80 מסוקים מלבד 19 מסוקי Apache AH-64D. בנוסף 11 מטוסים בעלי יכולת תדלוק אוויר. [דרוש מקור] RSAF מובל על ידי מפקד חיל האוויר (באנגלית: CAF) אשר מדווח ישירות למפקד כוחות ההגנה ומסתייע במפקד הכללי (של חיל האוויר). הפיקוד העליון (Air Staff) מורכב משש מחלקות עיקריות: כח אדם אווירי, מודיעין אווירי, מבצעים אווירי, לוגיסטיקה אווירית, תכנון אווירי ואימונים אוויריים. בנוסף יש שתי מחלקות מומחים, חוקר אווירי וקצין רפואה אווירית (CAMO). מדיה וקבצים בנושא חיל האוויר של סינגפור בוויקישיתוף אתר האינטרנט הרשמי של חיל האוויר של סינגפור (באנגלית) חיל האוויר של סינגפור, ברשת החברתית טיקטוק בשונה מהדגל הטקסי של חיל האוויר הסינגפורי ערך זה הוא קצרמר בנושא סינגפור ובנושא תעופה צבאית. אתם מוזמנים לתרום לוויקיפדיה ולהרחיב אותו.
רפליבקה

רפליבקה (באוקראינית: Рафалівка, בפולנית: Rafałówka, רפלובקה) היא עיירה במחוז רובנו שבמערב אוקראינה, בסמוך לנהר סטיר, בה התקיימה עד השואה קהילה יהודית גדולה. העיירה מחולקת לשני חלקים נפרדים, המכונים "רפליבקה הישנה" ו"רפליבקה החדשה". רפליבקה הישנה נזכרת החל מהמאה ה-17, ורפליבקה החדשה הוקמה בשנת 1902, עת נבנתה במקום תחנת רכבת בקו סארני-קובל. בהמשך, נבנו ביישוב מספר מפעלי תעשייה. במהלך המלחמה הפולנית-סובייטית עברה העיירה מיד ליד בין הרוסים והפולנים. בהתאם להסכם ריגה, נכללה העיירה בתחום הרפובליקה הפולנית השנייה. התיעוד הראשון לישיבת יהודים בעיירה הוא מהמחצית הראשונה של המאה ה-17, ובמהלך גזירות ת"ח ות"ט נפגעה הקהילה במקום. לאחר מכן הייתה כפופה הקהילה ביישוב לקהילת לוצק. מסוף המאה ה-19 גדלה האוכלוסייה היהודית ביישוב, ובשנת 1897 נמנו בעיירה 1,054 יהודים. בין מלחמות העולם נמנו בעיירה כ-600 יהודים, כשליש מתושביה, ופעלו בה בית ספר עברי מרשת תרבות ותנועות הנוער בית"ר והשומר הצעיר. בספטמבר 1939 נכבשה העיירה בידי הסובייטים, ובתקופה זו הגיעו אליה פליטים יהודים רבים ממערב פולין. ב-4 ביולי 1941, במהלך מבצע ברברוסה, נסוגו הסובייטים מהעיירה, והשלטון בה עבר לידי המשטרה האוקראינית. במועד זה בוצע פוגרום ביהודי העיירה, תוך ביצוע מעשי התעללות ושוד ביהודי היישוב, וגיוסם לעבודות כפייה. במחצית השנייה של יולי 1941 נכנסו לעיירה הגרמנים, ואלו הטילו על יהודיה גזירות שונות, ובהן חובת תשלום סכומי כופר. ב-1 במאי 1942 רוכזו כ-2,500 יהודי העיירה וכפרי הסביבה שלה בגטו שהוקם בה. ביולי 1942 נרצחו כ-60 עובדי כפייה מגטו זה. ב-29 באוגוסט 1942 נערכה בגטו שבעיירה אקציית חיסול, בה נרצחו 2,250 יהודי הגטו בבורות ירי בדרך לכפר סוחובולה. כמה עשרות יהודים מהעיירה הצליחו להימלט מהאקציה ליערות הסביבה, והצטרפו ליחידות פרטיזנים. מיהודי העיירה שרדו את השואה כ-30 איש. מדיה וקבצים בנושא רפליבקה בוויקישיתוף אתר האינטרנט הרשמי של רפליבקה ספר יזכור לקהילת רפלובקה, בספריית העיר ניו יורק ראפאלובקה ב אתר מרכז מורשת יהדות פולין רפלובקה (Rafałówka), באנציקלופדיה של הגטאות, באתר יד ושם "רפליבקה", באתר השטעטל הווירטואלי "רפליבקה", באתר JewishGen (באנגלית) אלכסנדר קרוגלוב (רו') וסמואל פישמן, רפלובקה, אנציקלופדיה של המחנות והגטאות (כרך II, חלק B, עמ' 1454–1455), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)
מקיאטו

קפה מקיאטו הוא אספרסו עם כמות קטנה של חלב, בדרך כלל מוקצף. באיטלקית, מקיאטו פירושו "מוכתם" או "מנוקד", ולכן התרגום המילולי של caffè macchiato הוא "קפה מוכתם" או "קפה מסומן". מקור השם "מקיאטו" הגיע מצורך של בריסטות להבדיל בין אספרסו נקי ובין אספרסו עם מעט חלב כשהוציאו את המשקאות למלצרים. האספרסו עם החלב סומן, ולכן קיבל כינוי משל עצמו. הרעיון בא לידי ביטוי בשם הפורטוגלי למשקה: café pingado, כלומר קפה עם טיפה. בקפה מקיאטו היחס הבין אספרסו וחלב הוא הגדול ביותר. הכוונה היא שהחלב ממתן מעט את טעם הקפה, ולא מתגבר עליו, בתוספת נופך של מתיקות. את המשקה מכינים בדרך כלל על ידי מזיגת כמות קטנה של חלב מאודה ישירות לתוך כוס אחת של אספרסו. 5-10 גרם (1-2 כפיות) חלב מחומם ל-60-66 מעלצות צלזיוס. באוסטרליה מכונה המשקה 'מקיאטו' ויש לו כמה גרסאות. מקיאטו ארוך מסורתי הוא בדרך כלל שוט כפול של אספרסו עם קורטוב של חלב מוקצף, כך שרוב הכוס נותרת ריקה. בפרת', בדרך כלל מזמינים 'מאק ארוך עם תוספת', שהיא מנה כפולה של אספרסו עם חלב מוקצף, עד שהכוס מלאה. במלבורן, מדובר במנה כפולה של אספרסו, כוס מלאה למחצה במים ומעט חלב מוקצף מעל. מדיה וקבצים בנושא מקיאטו בוויקישיתוף "How to order coffee in Portugal". Davids, Kenneth (1997). Espresso: The Ultimate Coffee. Cole Group. ISBN 1564265579. Moldvaer, Anette (2014). Coffee Obsession. Dorling Kindersley Limited. pp. 150–151. "How to order a coffee in Australia". ABC Education (בAustralian English). 2017-05-17. נבדק ב-2023-07-05. "Solving the Macchiato Mystery". Vittoria Coffee (באנגלית). נבדק ב-2023-07-05.
מדע בדיוני צבאי

מדע בדיוני צבאי הוא תת-סוגה של ספרות, סרטי קולנוע ומשחקי מחשב מדע בדיוני העוסקים בעיקר בטכנולוגיה עתידנית בדיונית של כלי נשק למטרות מלחמה ובדמויות שלרוב נמנות כחברים בארגון צבאי פעיל, כגון צבא, צי חלל או ארגון גרילה. הלחימה נעשית לרוב מחוץ לכדור הארץ, בחלל או בעולמות אחרים. ספרים מתת-סוגה זו עוסקים לרוב בתיאור עימותים צבאיים, מלחמות, טקטיקות מלחמה, טכנולוגיית הנשק ותיאור מהלך השירות הצבאי בעיני הדמויות. לסיפורים לרוב מאפיינים מקבילים לעימותים מההווה או העבר של כדור הארץ כך שמדינות מוחלפות בכוכבי לכת וספינות קרב בספינות חלל. לעיתים כוללים ספרים אלה עימותים עם חייזרים. עם הספרים הידועים בתת-סוגה זו נמנים "לוחמי החלל" מאת רוברט היינליין, "המשחק של אנדר" מאת אורסון סקוט קארד ו"מלחמת האדם הזקן" מאת ג'ון סקאלזי. בנוסף לכך, ניתן לשייך גם את זיכיון סטארגייט לז'אנר זה. ז'אנר זה בולט במשחקי מחשב רבים מסוגת אסטרטגיה בזמן אמת בהם סטארקראפט, סדרת Command & Conquer ובפרט רד אלרט. מדיה וקבצים בנושא מדע בדיוני צבאי בוויקישיתוף ערך זה הוא קצרמר בנושא ספרות. אתם מוזמנים לתרום לוויקיפדיה ולהרחיב אותו.
רקאו

המונח "ראקוב" מפנה לכאן. לערך העוסק בכפר בפולין, ראו רקוב. רקאו (בבלארוסית: Ракаў; בפולנית: Raków, רקוב; ביידיש: ראקאוויי) היא עיירה במחוז מינסק שבבלארוס, על גדות נהר איסלאץ' (Islach), כ-39 ק"מ מערבית למינסק, בה התקיימה עד השואה קהילה יהודית גדולה. רקאו נזכרת לראשונה במאה ה-15, הגם שאתרה של העיירה היה מיושב מאות שנים קודם לכן. בשנת 1465 העניק קז'ימייז' הרביעי, מלך פולין, את העיירה לשליט מטעם הדוכסות הגדולה של ליטא. מאז הייתה העיירה בבעלות מספר משפחות אצולה. בחלוקת פולין בשנת 1793 נכללה העיירה בתחום האימפריה הרוסית, ובאותה שנה נבנתה בה מצודה. בהתאם להסכם ריגה משנת 1921, נכללה העיירה בתחום הרפובליקה הפולנית השנייה. בין מלחמות העולם נמנו בעיירה כ-2,400 יהודים, כשני שלישים מתושביה, והתקיימה בה פעילות של אגודת ישראל ושל המפלגות הציוניות, שהפעילו במקום בית ספר עברי. פעילות זו נאסרה עם כיבוש העיירה בידי הסובייטים בספטמבר 1939. ב-26 ביוני 1941, במהלך מבצע ברברוסה, נכבשה העיירה בידי הגרמנים, ואלו הוציאו בה להורג 49 צעירים יהודים שהואשמו בקומוניזם. שלושה אנשי חברה קדישא שקברו את אלו נרצחו גם כן. כעבור כשבועיים רצחו הגרמנים 14 יהודים נוספים מהעיירה. באוקטובר 1941 נצטוו יהודי העיירה להתרכז בכיכר השוק בה. יהודים שלא התייצבו נורו בבתיהם, ובהם קשישים וחולים. בהמשך היום, רצחו הגרמנים 112 גברים יהודים בבית העלמין היהודי בעיירה. כ-2,000 היהודים שנותרו בעיירה רוכזו לאחר האקציה בגטו שהוקם במתחם בית הכנסת המקומי, ממנו נלקחו מדי יום לעבודות כפייה, תוך החרמת כל רכושם. בתקופה זו הצליחו מספר צעירים מהגטו להימלט ליערות הסביבה, ולחבור ליחידות פרטיזנים. ב-4 בפברואר 1942 נרצחו כל יושבי הגטו שבעיירה בבית הכנסת המקומי. יהודים מעטים שהושארו בעיירה לאיסוף ולסידור רכוש הנרצחים שולחו לאחר מכן למחנה עבודה בקראסנה. בית הקברות היהודי ברקאו אנדרטה לזכר קרבנות אוקטובר 1941 אנדרטה לזכר קרבנות 4 בפברואר 1942 מדיה וקבצים בנושא רקאו בוויקישיתוף רקוב (בלארוס) (Raków), באנציקלופדיה של הגטאות, באתר יד ושם "ראקוב (בלארוס)", באתר השטעטל הווירטואלי "רקאו", באתר JewishGen (באנגלית) מוניקה טומקייביץ' ומרטין דין, ראקוב, אנציקלופדיה של המחנות והגטאות (כרך II, חלק B, עמ' 1268–1269), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית) הדסה אסולין, הפנקס שמספר על חיסול הקהילה היהודית ברקוב, בבלוג "הספרנים" של הספרייה הלאומית, ינואר 2019 ראקוב (בלארוס), דף שער בספרייה הלאומית
המסדר הראשון

המסדר הראשון הוא משטר טוטליטרי דמיוני ביקום מלחמת הכוכבים, הוא קם לאחר הקרב על ג'אקו וצמח מהאימפריה הגלקטית מעט לאחר נפילתה. הופעתו הראשונה של המסדר הייתה ב"הכוח מתעורר", שם הוא הוצג כמסדר שמטרתו להשתלט על הגלקסיה בעזרת כוח ואימה. מטרותיו, בין היתר, הם להשמיד את המחתרת והרפובליקה, במטרתו השנייה הוא נוחל הצלחה כש"קוטל הכוכבים" פוגע במערכת הוסניאן (ובה בירת הרפובליקה חדשה, הוסניאן פריים) ומשמיד אותה. ב"אחרוני הג'דיי" בוגד קיילו רן במנהיג סנוק ולוקח לעצמו את השליטה בארגון. כעת הוא מוכר כמנהיג העליון רן. המנהיג העליון סנוק שלט במסדר באופן מוחלט. תחת הדרכתו פעל תלמידו הבכיר קיילו רן (בן סולו, אביר הג'די שעבר לצד האפל) המשמש גם מפקד בכיר בצבא. רן פעל בעיקר כשליח למשימות מיוחדות (בדומה לדארת' ויידר לפני מותו של גראנד מוף טארקין), אך גם בעל השפעה רבה בקרב הכוח הצבאי של המסדר ומעמד גבוה מאוד, גם אם לא רשמי. גנרל ארמיטאג' האקס הוא המפקד העליון הצבאי של המסדר הראשון, והוא צעיר ושאפתן. הוא מורה (בעידודו של סנוק) על השמדת הרפובליקה והא כפוף בעצם רק למנהיג העליון עצמו. למרות זאת, כאמור, רן מורה לו לחפש את הדרואיד BB-8 ומאיים עליו למצוא אותו וניכר כי האקס חושש ממנו. הם נאבקו בגלוי על תשומת לבו והערכתו של המנהיג העליון סנוק. וכל אחד מהם נכשל בפעילות מולו לפחות פעם אחת במהלך אירועי פרק 7. המפקדת הבכירה במסדר היא קפטן פאזמה, הדמות הנשית הבכירה הראשונה המזוהה עם הנבלים. אמנם תוארה הרשמי הוא "קפטן", אך זהו שם מטעה, דרגתה האמיתית גבוהה בהרבה. פאזמה, למעשה, בכירה כל כך עד כי נחשבת חלק ממשולש הפיקוד הבכיר (של בסיס מחסל הכוכבים בפרט והמסדר בכללותו)- קיילו רן, גנרל האקס והיא עצמה. תחתיהם משרתים מספר רב של קצינים ומפקדים אשר שמם אינו ידוע. תחת המעגל הבכיר שהוזכר לעיל קיים צבא של חיילים שנחטפו בילדותם ממשפחתם ועברו אימונים "לשם דבר אחד - להרוג". בפרק 8 מתחלף השלטון כאשר הורג קיילו רן את המנהיג העליון סנוק ותופס את מקומו. האקס נותר לשרת תחתיו. בפרק 9 נחשף כי גנרל אנריק פרייד עומד בעת בראש המסדר הראשון כמפקדו העליון ולא האקס. כמו כן, המסדר מתגלה כחלק מתוכנית המגירה של הקיסר פלפטין, לצד צי ספינות נוסף אשר נבנה בחשאי בחלל הלא- נודע אשר כונה "המסדר האחרון". המסדר הראשון בנה כוכב מוות חדיש ומשופר בשם "קוטל הכוכבים" (Starkiller) המסוגל לשלוח קרן לייזר עוצמתית שבכוחה להשמיד מערכת שלמה של כוכבים ולא רק כוכב בודד (כמות אנרגיה הגדולה פי כמה מיליארדים מכוכב מוות). בנוסף, הנשק משגר קרן לייזר דרך העל-חלל, דבר המאפשר תקיפה מבסיס נייח והגעה למטרה תוך זמן קצר. משם קרן הלייזר מתפצלת ומשמידה את מטרותיה. למסדר הראשון מהלכים כבדים, תותח על להתכת מתכות כבדות, מגה-משחתת (60 ק"מ לרוחב), משחתות (כולל הספינה של סנוק) וצי אדיר של ספינות וחלליות קרב. מדיה וקבצים בנושא המסדר הראשון בוויקישיתוף
עונת 1993/1994 בליגה הלאומית

עונת 1993/1994 בליגה הלאומית הייתה העונה ה-38 של הליגה הלאומית כליגת הכדורגל הבכירה בישראל. על ניצחון במשחק הוענקו שלוש נקודות ונקודה בודדת הוענקה על תיקו. הליגה כללה 14 קבוצות ששיחקו ביניהן במשך 3 סיבובים בני 13 משחקים כל אחד - 39 מחזורים בסה"כ. הקבוצות שעלו לליגה הלאומית לעונת 1993/1994 היו מכבי הרצליה, מכבי עירוני אשדוד והפועל כפר סבא. בעונה זו נשברו שיאים רבים בכדורגל הישראלי, כאשר הבולטים שבהם הם פתיחת העונה המושלמת של מכבי תל אביב עם 11 ניצחונות רצופים וסיומה של העונה הסדירה בזכייתה של מכבי חיפה באליפות ללא הפסד ליגה בעונה של 39 מחזורים. שיא נוסף בעונה זו היה מספר הנקודות שצברה מכבי חיפה (95 נקודות), שלא נשבר עד היום. בעקבות זכייתה של חיפה באליפות באותה עונה נכתב שיר האליפות "ירוק בעיניים". מלך השערים והמבקיע המצטיין של העונה היה אלון מזרחי ממכבי חיפה עם 28 שערים. לכדורגלן העונה בישראל נבחר אייל ברקוביץ', קשרה של מכבי חיפה שכבש 10 שערים ובישל 13. שחקנים בולטים אחרים היו קשרה הימני של מכבי חיפה אלון חזן שכבש 8 שערים ובישל 16 והקשר האחורי של מכבי חיפה סרגיי קנדאורוב שכבש 10 שערים ובישל 5. בסיום העונה הפועל כפר סבא ירדה ליגה. הקבוצות שעלו לליגה הלאומית לעונת 1994/1995 היו הפועל בית שאן, בית"ר תל אביב ועירוני ראשון לציון. בסיום העונה התקיימו משחקי מבחן לליגה הבכירה כשהפועל חיפה שסיימה במקום ה-13 בליגה התמודדה מול שמשון תל אביב שסיימה במקום הרביעי בליגת המשנה. הפועל חיפה ניצחה 3-1 בסיכום שני המשחקים ונשארה בליגה הבכירה. התוצאות המפורטות של העונה סטטיסטיקות של מכבי חיפה בעונת 1993/1994 באתר הרשמי של מכבי חיפה (כדורגל) "עונת 1993/94", באתר מכביפדיה
ראבקה זדרוי

ראבקה זדרוי (בפולנית: Rabka-Zdrój; ביידיש: ראבקע) היא עיירת נופש במחוז נובי טארג שבפרובינציית פולין קטן בפולין, במפגש הנהרות ראבה, סלונקה ופוניצ'אנקה, ובגובה של 550 מטרים מעל פני הים, הידועה בשל המרחצאות החמים שבה. העיירה נזכרת מהמאה ה-13, עת השתייכה למנזר, ובשנת 1364 עברה לבעלות מלוכה. במאה ה-15 עברה העיירה לבעלות פרטית של משפחת אצולה, ומשנת 1570 החלו להפיק מלח מהמעיינות בסביבת היישוב. מהמאה ה-19 הפכה העיירה למוקד נופש וקיט אזורי, ועם חיבורה לקו מסילת הברזל, הואץ פיתוחה, ונבנה בה גם אתר סקי. יהודים ישבו בעיירה מראשית המאה ה-19, ובשנת 1907 הוקם בה בית הבראה לילדים יהודים. בין מלחמות העולם התקיימה בעיירה קהילה יהודית קטנה, בת פחות מ-200 איש, ופעלו בה תנועות הנוער עקיבא ובית"ר. כמו כן, פעל בעיירה סניף של ההסתדרות הציונית. עם כיבוש העיירה בידי הגרמנים בספטמבר 1939, הוטלו על יהודיה גזירות שונות, ובהן חובת תשלום סכומי כופר, גיוס לעבודות כפייה, הגבלות תנועה וחובת ענידת טלאי צהוב. בד בבד בזזו הגרמנים והפולנים את בתי וחנויות היהודים ביישוב. כעבור מספר שבועות הועלמו מהיישוב 13 יהודים. בשנת 1941 רוכזו יהודי העיירה בגטו שהוקם בה. בתקופה זו פעל בעיירה בית ספר לאנשי ס"ד, אשר הכשירם בשיטות רצח שונות, תוך שימוש ביהודי העיירה וכפרי הסביבה כמטרות חיות, ורצח רבים מהם. ב-20 במאי 1942 רצחו הגרמנים כ-40 מיהודי העיירה, וב-26 ביוני 1942 רצחו כ-160 יהודים נוספים, חלקם מנובי סונץ'. ביולי 1942 רצחו הגרמנים בעיירה מאות רבות של יהודים מיישובי הסביבה, תוך השלכתם לקבר אחים, בו כוסו בסיד. בסוף אוגוסט 1942 בוצעה אקציית חיסול בעיירה, בה שולחו רוב יהודי המקום למחנה ההשמדה בלז'ץ, וכ-200 יהודים שעברו סלקציה הוכנסו למחנה עבודה שהוקם בעיירה. במחנה נרצחו רוב היהודים, והיהודים המעטים שנשארו בחיים הועברו למחנה פלאשוב. מדיה וקבצים בנושא ראבקה זדרוי בוויקישיתוף אתר האינטרנט הרשמי של ראבקה זדרוי ראבקה באתר מרכז מורשת יהדות פולין רבקה (Rabka), באנציקלופדיה של הגטאות, באתר יד ושם "ראבקה זדרוי", באתר השטעטל הווירטואלי יואנה שליבה, ראבקה, אנציקלופדיה של המחנות והגטאות (כרך II, חלק A, עמ' 559–561), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)
רדווילישקיס

רדווילישקיס (בליטאית: Radviliškis; בפולנית: Radziwiliszki; ביידיש: ראדווילישאָק) היא העיר הגדולה במחוז המשנה רדווילישקיס שבמחוז שאולאי שבליטא. העיר ממוקמת על צומת מסילות ברזל, והתקיימה בה עד השואה קהילה יהודית. העיר נוסדה בסוף המאה ה-15, ובשנת 1687 הוענקה לה זכות לקיים בה שווקים. בין המאות ה-17 וה-19 נפגעה העיר מקרבות שונים, ובייחוד בעת המלחמה הצפונית הגדולה. עם חיבור העיר לקו מסילת הברזל בתחילות שנות ה-70 של המאה ה-19 הואץ פיתוחה. בין מלחמות העולם נמנו בעיר כ-250 משפחות יהודיות, והתקיימה בה פעילות ציונית, תוך קיום בית ספר עברי. עם סיפוח ליטא לברית המועצות ביוני 1940 נאסרה פעילות זו. ב-26 ביוני 1941, במהלך מבצע ברברוסה, נכבשה העיר בידי הגרמנים, ואלו הטילו על יהודיה גזירות שונות, תוך סימון בתי היהודים וגיוס היהודים לעבודות כפייה משפילות, שלוו במעשי התעללות. ב-8 ביולי 1941 רוכזו יהודי העיר בגטו מגודר שהוקם בכמה צריפים בה, אשר נשמר בידי שוטרים ליטאים וגרמנים, ובו נצטוו בענידת טלאי צהוב ובביצוע עבודות כפייה. ב-12 ביולי 1941 רצחו הגרמנים את רובם המוחלט של הגברים היהודים מהגטו בחורשה ליד בית העלמין היהודי המקומי. בהמשך אותו חודש הועברו כ-500 יושבי הגטו, בעיקר נשים וילדים, למחנה לשבויי מלחמה סובייטים, וב-26 באוגוסט 1941 שולחו כ-400 מהם לגטו זאגר, בו נרצחו כעבור זמן מה. יתר יהודי הגטו שבעיר הועברו לגטו שאולאי, כאשר חלקם נרצחו בדרך, והיתר נרצחו בעת השמדת גטו זה. מדיה וקבצים בנושא רדווילישקיס בוויקישיתוף אתר האינטרנט הרשמי של רדווילישקיס רדווילישוק או רדזיווילישוק (Radviliškis), באנציקלופדיה של הגטאות, באתר יד ושם "רדווילישקיס", באתר JewishGen (באנגלית) אלכסנדר קרוגלוב (רו') וג'פרי פי. מגרגי (אנ'), רדווילישקיס, אנציקלופדיה של המחנות והגטאות (כרך II, חלק B, עמ' 1108–1109), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)
דראפט ה-NFL

דראפט ה-NFL הוא דראפט שנתי של ליגת ה-NFL. בתהליך זה קבוצות הליגה בוחרות שחקני מכללות הרשאים לשחק בליגה. שחקנים אלה מהווים את המאגר הזמין והעיקרי של שחקנים חדשים בליגה. דראפט ה-NFL החל ב-1936 ומתכונתו השתנתה מספר פעמים במשך השנים, אבל העקרונות הבסיסיים נותרו. נכון ל-2022 הדראפט כולל שבעה סיבובי בחירה ומטרתו העיקרית היא ליצור איזון בין קבוצות הליגה השונות. לכל קבוצה ניתן מיקום בחירה העומד ביחס הפוך להישגיה בעונה שחלפה. כך שהקבוצה הגרועה ביותר מקבלת את זכות הבחירה הראשונה וכך בסדר יורד עד לקבוצה שזכתה בסופרבול שמקבלת את זכות הבחירה האחרונה. קבוצה יכולה בתורה לבחור כל שחקן שעדיין פנוי או לסחור במיקום עם קבוצה אחרת תמורת שחקן או שחקנים או מיקום אחר בדירוג או כל שילוב ביניהם. מעבר לבחירות הרגילות שנקבעות על פי מיקום הקבוצה, מחלקת הליגה מסוף הסיבוב השלישי ואילך, 32 בחירות מיוחדות, אותן מעניקה כפיצוי לקבוצות השונות בהתאם לאובדן שחקנים חופשים בשנה החולפת. כאשר כל הקבוצות ניצלו את זכותן, הסתיים סיבוב בחירה ומתחיל סיבוב בחירה נוסף עד השלמת כל סיבובי הבחירה. כדי למצות את היכולות לבחור את השחקנים הטובים ביותר כל הקבוצות מחזיקות סקאוטים שעוקבים אחרי רוב שחקני המכללות ומנקדים את יכולותיהם בשלל פרמטרים. במשך השנים הפופולריות של הדראפט גדלה מאוד וכיום זה אחד מאירועי העל של ה-NFL ומשודר בפריים טיים ברשת ארצית כאשר מיקום הדראפט עצמו משתנה מעיר לעיר כל שנה. בשנים האחרונות הדראפט מתקיים בסוף אפריל או תחילת מאי. מדיה וקבצים בנושא דראפט ה-NFL בוויקישיתוף אתר האינטרנט הרשמי של דראפט ה-NFL (באנגלית) חוקי הדראפט באתר ה-NFL עמוד הדראפט באתר ה-NFL
קפה טורקי

קפה טורקי הוא משקה קפה חם העשוי מפולי קפה, שנכתשים לאבקה דקיקה, המורתח בקנקן קפה בשם ג'זווה. הקפה הגיע לטורקיה על ידי שני סוחרים סורים בשנת 1555. על הקפה נאמר כי הוא ה"חלב של שחקני השחמט והאנשים החושבים". לאחר קרב וינה בשנת 1683, שבו הפסידה האימפריה העות'מאנית, השאירו הטורקים שקים רבים של קפה. מנקודה זאת נפוץ המונח "קפה טורקי", על שם הטורקים המקפידים על קלייה והכנת קפה מסורתית. קפה טורקי מיוצר מפולי קפה ערביקה שנקלים עד לשלב שאחרי הפיצוץ הראשון ועל ידי כך מקבלים צבע בהיר. לאחר מכן הפולים נטחנים דק מאוד כדי שיימסו מהר במים ולעיתים מוספים להם את התבלין הל. בישול הקפה יחסית ארוך כדי להפיק את מרב הטעמים. באופן מסורתי קפה טורקי מוגש ללא סוכר ולכן אין צורך בכפיות. קפה טורקי אפוף בטקסיות רבה ובטורקיה רווחת אמרה עממית שאם הקרמה (קצף הקפה הנקרא גם קאימק) אובדת מפני הקפה, המארח שהכין אותו "מאבד את פניו". על-פי המסורת הטורקית לאחר שהאורח שתה את הקפה, הוא מניח את הכוס (בטורקית פינג'אן) בצורה הפוכה על הצלוחית כדי שהיא תתקרר ואז המארחת מבצעת קריאת עתידות בפינג'אן על-פי שאריות המשקעים של אבקת הקפה. טעות נפוצה היא לקרוא לג'זווה (קנקן הקפה הטורקי) "פינג'אן". סוכר מבושל עם הקפה ואינו מוסף בסוף. הסוכר נמזג ביחד עם הקפה אל המים החמים. קפה נטול סוכר נקרא בטורקית "sade kahve" (סָדֶה קַהְוֶה, מילולית: "קפה פשוט"), ודרגות המתיקות של קפה עם סוכר הן שלוש: az şekerli (אָז שֶׁקֶרְלִי, במתיקות מועטה, כחצי כפית מחוקה של סוכר), orta şekerli (אוֹרְטָה שקרלי, במתיקות בינונית, ככפית מחוקה של סוכר) ו־çok şekerli ‏ (צ'וֹק שקרלי, מתוק מאוד, ככפית סוכר וחצי או שתי כפיות סוכר). בישראל המונח קפה טורקי משמש עבור קפה קלוי כהה יותר ולפעמים בדרך שונה. לקפה כמה יתרונות בריאותיים. ראשית, הקפה ממריץ את מחזור הדם ומעצים את תחושת היכולת לעמוד באתגרים. שנית, מכיל כמות גבוהה במיוחד של נוגדי חמצון, העוזרים לחיזוק מערכת החיסון. לבסוף, פולי הקפה מגיעים כמעט ללא עיבוד כך משמרים בתוכם את הכמות הגבוהה של נוגדי החימצון והקפאין. מדיה וקבצים בנושא קפה טורקי בוויקישיתוף מחטב ומרזה: 5 סיבות לשתות קפה טורקי, באתר ynet, 24 בספטמבר 2013